ст҃ы́й мака́рій: вся́ка душа̀, вѣ́рою и всѣ́хъ добродѣ́телей тща́ніемъ соверше́ннѣ во хрс̑та̀ ѡблещи́ся ѿсю́ду въ си́лѣ и извѣствова́ніи сподо́бльшаяся, и съ небе́снымъ нетлѣ́ннагѡ ѡ́браза свѣ́томъ соедини́вшаяся, ра́зумъ та̂инъ небе́сныхъ въ существѣ̀ пріима́ти всегда̀ сподобля́ется: въ де́нь же воскресе́нія тѣ́мжде небе́снымъ ѡ́бразомъ сла́вы тѣ́ло съ душе́ю просла́вившися, и на небеса̀ ѿ дх҃а, по пи́санному, восхище́но бы́вши въ срѣ́теніе гдс̑не на возду́сѣ, и соѡбра́зно тѣ́лу сла́вы єгѡ̀ бы́ти сподо́бившися, во вѣ́ки ку́пнѡ съ душе́ю и тѣ́ломъ ца́рствовати и́мать